LV Eiropas Savienības Oficiālais Vēstnesis C 255/59

Eiropas Ekonomikas un sociālo lietu komitejas atzinums par tematu “Priekšlikums Padomes regulai, ar ko uz laiku atliek kopīgā muitas tarifa autonomo nodokļu piemērošanu dažu rūpniecības ražojumu importam Madeiras un Azoru salu autonomajos apgabalos”

COM(2009)370 galīgā redakcija – 2009/0004(CNS)

(2010/C 255/10)

Galvenais ziņotājs: SOARES kgs

Saskaņā ar Eiropas Kopienas dibināšanas līguma 262. pantu Padome 2009. gada 7. septembrī nolēma apspriesties ar Eiropas Ekonomikas un sociālo lietu komiteju par tematu

“Priekšlikums Padomes regulai, ar ko uz laiku atliek kopīgā muitas tarifa autonomo nodokļu piemērošanu dažu rūpniecības ražojumu importam Madeiras un Azoru salu autonomajos apgabalos”

COM(2009)370 galīgā redakcija – 2009/0004(CNS)

Eiropas Ekonomikas un sociālo lietu komitejas Birojs 2008. gada 8. jūlijā uzdeva Vienotā tirgus, ražošanas un patēriņa specializētajai nodaļai izstrādāt atzinumu par šo tematu.

Saskaņā ar Reglamenta 20. pantu Eiropas Ekonomikas un sociālo lietu komiteja 458. plenārajā sesijā, kas notika 2009. gada 16. un 17. decembrī (17. decembra sēdē), par galveno ziņotāju iecēla Soares kgu un ar 133 balsīm par un 2 pret pieņēma šo atzinumu.

1. Secinājumi un ieteikumi

1.1. Komiteja piekrīt Komisijas izstrādātajam regulas priekšlikumam.

1.2. Komiteja uzskata: tā kā Madeira un Azoru salas ir attālākie reģioni, tradicionāli gandrīz pilnībā no tūrisma ienākumiem atkarīgās vietējās ekonomikas atbalsta pasākumu pieņemšana ir pilnībā pamatota. Pašlaik arī citi attālākie reģioni, piemēram, Kanāriju salas, izmanto līdzīgu režīmu.

1.3. Ierosinātie pasākumi veicina to, lai tiktu uzturēta un attīstīta cita veida, ar tūrismu tieši nesaistīta saimnieciskā darbība, tādējādi sekmējot vietējās nodarbinātības stabilizāciju un saglabāšanu un to padarot mazāk atkarīgu no svārstībām tūrisma nozarē.

1.4. Komiteja uzskata, ka ierosinātajam līdzeklim būs labvēlīga ietekme reģiona tautsaimnieciskajā attīstībā un vietējo darbavietu saglabāšanā.

2. Komisijas priekšlikuma kopsavilkums

2.1. Piemērošanas joma

2.1.1. Komisija ierosina Madeiras un Azoru salu autonomajos apgabalos uz laiku atlikt kopīgā muitas tarifa nodokļu piemērošanu I pielikumā norādīto gatavo ražojumu importam Madeiras un Azoru salu autonomajos apgabalos izmantošanai lauksaimniecībā, rūpniecībā vai komerciālām vajadzībām, kā arī tādu II. pielikumā norādīto izejmateriālu, rezerves daļu un komponentu importam, kurus izmanto lauksaimniecības vajadzībām, rūpnieciskai pārveidošanai vai tehniskajai apkopei.

2.1.2. Gatavus ražojumus vismaz divus gadus būs jāizmanto vietējiem uzņēmumiem salu teritorijā, pirms tos varēs brīvi pārdot uzņēmumiem, kas atrodas citās Eiropas Kopienas muitas teritorijas daļās.

2.1.3. Izejmateriāli, rezerves daļas un komponenti būs jāizmanto lauksaimniecības vajadzībām, rūpnieciskai pārveidošanai un tehniskajai apkopei minētajās salās.

2.1.4. Lai novērstu jebkādu šo preču ļaunprātīgu izmantošanu vai izmaiņas tradicionālajās to tirdzniecības plūsmās, paredzēts pārbaudīt galapatēriņu.

2.2. Regulas darbības ilgums

Ierosinājums atlikt kopīgā muitas tarifa autonomo nodokļu piemērošanu attiecas uz laikposmu no 2010. gada 1. janvāra līdz 2019. gada 31. decembrim.

2.3. Pasākuma īpašais raksturs salīdzinājumā ar iepriekš piemēroto režīmu

2.3.1. Regula attiecas uz visiem uzņēmējiem minētajos reģionos.

2.3.2. Vēl pavisam nesen, pamatojoties uz Padomes (EEK) Regulu 1657/93, šādu režīmu varēja izmantot tikai uzņēmēji Madeiras un Azoru salu brīvās tirdzniecības zonās. Minētās regulas darbība beidzas 2008. gada 31. decembrī, un tai nav bijis paredzētās ietekmes, tādēļ Komisija saskaņā ar Madeiras un Azoru salu reģionālo pašvaldību ierosinājumu un ar Portugāles valdības atbalstu ir nolēmusi ierosināt piemērojuma paplašināšanu, izmantojot jaunu regulu, kas attiecināma uz visu veidu uzņēmumiem, kuri atrodas minētajās teritorijās.

2.4. Juridiskais pamats

Juridiskais pamats ir Eiropas Kopienas dibināšanas līguma 299. panta 2. punkts.

2.5. Pamatojums

Regulas mērķis ir atbalstīt tautsaimniecības nozares, kas nav tieši atkarīgas no tūrisma radītajiem ienākumiem, lai varētu kompensēt svārstības minētajā nozarē un stabilizēt vietējo nodarbinātību.